เอไอเอ ออกกรมธรรม์ "Lady in Love" เจาะตลาดผู้หญิง
เอไอเอ ประเทศไทย ออกกรมธรรม์สำเร็จรูป "Lady in Love" ให้ความคุ้มครองผู้หญิงรอบด้านทั้งชีวิต และโรคเสี่ยง หวังเจาะตลาดหญิง 16-40 ปี
19 ม.ค. 2553

เอไอเอ ประเทศไทย ออกกรมธรรม์สำเร็จรูป "Lady in Love" ให้ความคุ้มครองผู้หญิงรอบด้านทั้งชีวิต และโรคเสี่ยง หวังเจาะตลาดหญิง 16-40 ปี
นายสัตยา เทพบรรเทิง ผู้จัดการทั่วไป – ตัวแทนประกันชีวิต เอไอเอ ประเทศไทย กล่าวว่า บริษัทได้พัฒนากรมธรรม์สำเร็จรูป Lady in Love ที่มีระยะเวลาในการชำระเบี้ยประกันภัยเพียง 15 ปี แต่ลูกค้าจะได้รับความคุ้มครองชีวิตนานตลอดชีพ รวมทั้งยังได้รับความคุ้มครองความเสี่ยงที่ผู้หญิงอาจจะได้รับ โดยบริษัทมี 3 แผนให้เลือกคือวงเงินความคุ้มครอง 150,000 บาท, 300,000, หรือ 500,000 บาท จึงเชื่อมั่นว่าจะได้รับการตอบรับจากลูกค้าเป้าหมายเป็นอย่างดี
ความคุ้มครองและผลประโยชน์ของกรมธรรม์สำเร็จรูป Lady in Love มีดังนี้ คือ ให้ความคุ้มครองชีวิตตลอดชีพหรือถึงอายุ 99 ปี คุ้มครองโรคมะเร็งสตรี อาทิ มะเร็งปากมดลูก มะเร็งมดลูก มะเร็งเต้านม มะเร็งรังไข่ มะเร็งช่องคลอด และมะเร็งของรก เป็นต้น  รวมทั้งโรคเอส.แอล.อี.ชนิดที่มีภาวะไตอักเสบ
นอกจากนี้ ยังคุ้มครองความเสี่ยงของการมีบุตร ทั้งเสียชีวิตจากภาวะแทรกซ้อนจากขบวนการคลอดบุตร  และความผิดปกติจากการตั้งครรภ์ รวมทั้งทารกเสียชีวิตภายใน 30 วันนับจากคลอด รวมถึงความผิดปกติที่มีมาแต่กำเนิดของบุตร อาทิ ภาวะดาวน์ซินโดรม  ภาวะกระดูกหุ้มไขสันหลังไม่ปิดแต่กำเนิด หัวใจพิการแต่กำเนิด เป็นต้น 
ขณะเดียวกัน ยังคุ้มครองถึงการศัลยกรรมฟื้นฟูสภาพเนื่องจากอุบัติเหตุหรือจากไฟไหม้ น้ำร้อนลวก ผลประโยชน์ค่ารักษาพยาบาลและศัลยกรรม ผลประโยชน์ค่าชดเชยรายวันกรณีเข้ารับการรักษาตัวในโรงพยาบาล ในวงเงิน 1,000, 1,400 และ 1,800 บาทต่อวันนานสูงสุด 365 วัน ผลประโยชน์ยกเว้นเบี้ยประกันภัยหลักกรณีผู้เอาประกันภัยทุพพลภาพทั้งหมดก่อนอายุ 60 ปี
ผู้ที่สนใจสามารถติดต่อสอบถามได้ที่ตัวแทนประกันชีวิตของเอไอเอที่ปัจจุบันมีอยู่กว่า 83,000 คนทั่วประเทศ หรือที่ AIA Call Center 1581